RESOLUCIÓN do 13 de xuño de 2006, da Secretaría Xeral da Consellería de Política Territorial, Obras Públicas e Transportes, pola que se publica o convenio de colaboración entre o Ministerio de Fomento e a Xunta de Galicia, para a realización da cobertura de fotografía aérea, ortofotografía dixital de alta resolución e modelo dixital do terreo da comunidade autónoma.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 11/07/2006

Subscrito o convenio de colaboración entre o Ministerio de Fomento, a través da Dirección Xeral do Instituto Xeográfico Nacional e a Xunta de Galicia, para a realización da cobertura de fotografía aérea, ortofotografía dixital de alta resolución e modelo dixital do terreo da comunidade autónoma, e en cumprimento do disposto no punto dous do artigo 8 da Lei 30/1992, do 26 de novembro, de réxime xurídico das administracións públicas e do procedemento administrativo común, procede a publicación no Diario Oficial de Galicia do citado convenio, que figura no anexo desta resolución.
O que se fai público para os efectos oportunos.
Santiago de Compostela, 13 de xuño de 2006.
Luis Vázquez Rodríguez
Secretario xeral da Consellería de Política Territorial, Obras Públicas e Transportes
ANEXO
Convenio de colaboración entre a Dirección Xeral do Instituto Xeográfico Nacional do Ministerio de Fomento, e a Consellería de Política Territorial, Obras Públicas e Transportes da Xunta de Galicia, para a realización da cobertura de fotografía aérea, ortofotografía dixital de alta resolución e modelo dixital do terreo da Comunidade Autónoma de Galicia.
Dunha parte María José Caride Estévez, conselleira de Política Territorial, Obras Públicas e Transportes, en nome e representación da Xunta de Galicia, facultada polo disposto na Lei 1/1983, do 22 de febreiro, reguladora da Xunta e do seu presidente, para a formalización de este convenio.
E da outra Alberto Sereno Álvarez, director xeral do Instituto Xeográfico Nacional, en diante IXN, en virtude do seu nomeamento polo Real decreto 1010/2002, do 27 de setembro (BOE nº 233, do 28 de setembro), e de acordo co disposto na Orde do 19 de outubro de 2004 da ministra de Fomento (BOE nº 265, do 3 de novembro), pola que se delegan determinadas competencias no director xeral do IXN, en nome e representación da Administración xeral do Estado.
Ambas as partes se recoñecen mutuamente, na calidade con que cada unha intervén, a capacidade
legal necesaria para subscribir este convenio, e para tal efecto,
EXPOÑEN:
1. Que segundo a Lei 7/1986, do 24 de xaneiro, de ordenación da cartografía no Estado español, é competencia da Administración xeral do Estado, a través da Dirección Xeral do Instituto Xeográfico Nacional, en diante IXN, do Ministerio de Fomento:
-O establecemento e mantemento das redes nacionais xeodésica e de nivelación.
-A formación e conservación das series cartográficas a escala 1/25.000 e 1/50.000, que constitúen o Mapa Topográfico Nacional.
-A formulación de series cartográficas a outras escalas de ámbito nacional, que no seu momento foron aprobadas regulamentariamente.
2. Que para levar a cabo estas competencias asignadas pola lei, especialmente a conservación das series cartográficas que constitúen o Mapa Topográfico Nacional, e a constitución en todo o ámbito nacional duns datos xeográficos de referencia para a información xeográfica, temática e derivada, o IXN realiza fotografía aéreas, obtidas por voos fotogramétricos, ortofotografía dixital de alta resolución e xera o modelo dixital do terreo correspondente mediante técnicas de autocorrelación.
3. Que durante o ano 2004 o IXN procedeu a contratar os traballos para a realización do voo fotogramétrico, en escala 1:30.000, escaneado dos fotogramas obtidos no voo anterior, apoio, aerotriangulación, modelo dixital de elevacións do terreo e ortoproxección dunha zona de 1.333.360 ha pertencentes ao ámbito territorial da Comunidade de Galicia. O gasto da anterior contratación foi atendido totalmente con cargo ao concepto orzamentario 1718551A62008 do orzamento xeral do Estado, correspondente á Dirección Xeral do Instituto Xeográfico Nacional.
4. Que a Consellería de Política Territorial, Obras Públicas e Transportes realiza as tarefas técnicas de desenvolvemento de produción de cartografía a grande escala, 1:10.000, 1:5.000, 1:2.000, 1:1.000, 1:500, no ámbito de competencias da Xunta de Galicia, e que entre as funcións que lle foron encomendadas se atopa a elaboración, reprodución e difusión da cobertura de voos fotogramétricos, ortofotográfica e do modelo dixital do terreo do ámbito territorial da Comunidade Autónoma de Galicia.
5. Que a Consellería de Política Territorial, Obras Públicas e Transportes realiza e mantén a cobertura ortofotográfica da Comunidade Autónoma de Galicia de alta resolución, utilizando para isto voos realizados para tal efecto, e novas tecnoloxías que permiten aumentar a calidade do que se obtén, e diminuír os tempos de obtención desta.
6. Que é de interese de ambas as partes, no marco da colaboración interadministrativa prevista na
lexislación vixente, proceder a coordinar o proceso de produción destas ortofotografías dixitais, coa finalidade de obter un único produto válido para satisfacer as necesidades das dúas administracións, optimizando desta maneira a xestión e o gasto que comporta satisfacer as necesidades das dúas administracións, optimizando desta maneira a xestión e o gasto que comporta satisfacer a demanda deste tipo de información pola sociedade. Por todo iso, ambas partes resolven, de mutuo acordo, subscribir este convenio, de acordo coas seguintes cláusulas:
Primeira.-Obxecto do convenio de colaboración.
Este convenio de colaboración ten por obxecto a realización e actualización periódica da cobertura do voo fotogramétrico, de ortografía dixital, en cor, con resolución e precisión equivalentes a unha escala 1:5000, e do modelo de elevacións do terreo asociado ás ditas ortofotografías, das 2.957.500 hectáreas que comprende todo o ámbito territorial da Comunidade Autónoma de Galicia, cuberto por 295 follas, completas ou parciais, do Mapa Topográfico Nacional 1:25.000, sen prexuízo do cumprimento da normativa vixente en materia de defensa nacional.
Segunda.-Realización do convenio.
Unha vez asinado este convenio, o IXN fará entrega á Consellería de Política Territorial, Obras Públicas e Transportes dos datos existentes no seu poder, relativos a 1.333.360 hectáreas dentro do ámbito territorial da Comunidade de Galicia, compostos por:
-Copia dixital e en papel dos fotogramas que integran os voos fotogramétricos.
-A documentación, datos do apoio e aerotriangulación realizados a partir do voo fotogramétrico especificado anteriormente.
-Copia dixital dos modelos dixitais de elevacións do terreo e das ortofotos dixitais.
-O resto da documentación xerada no curso dos traballos.
A Consellería de Política Territorial, Obras Públicas e Transportes realizará mediante colaboración ou contratación con terceiros, e conforme as especificacións que se inclúen como documentación técnica anexa a este convenio, para as 1.624.140 hectáreas restantes do territorio da Comunidade de Galicia:
-O voo fotogramétrico, en escala 1:30.000, que servirá de base para a xeración dos restantes produtos.
-As ortografías dixitais, en cor, con resolución e precisión equivalentes á escala 1:5.000.
-O modelo de elevacións do terreo, obtido por autocorrelación no proceso de realización das ortofotografías.
Unha vez concluídos os traballos, a Consellería de Política Territorial, Obras Públicas e Transportes entregará copia da documentación e datos resultantes ao IXN.
Terceira.-Gasto anual de realización do convenio.
O custo total máximo de realización dos traballos correspondentes a estas 1.624.140 hectáreas ascende a 471.000,60 euros, con base nun custo máximo de 0,29 euros por hectárea. Este custo repartirase como segue:
-O IXN achegará a Xunta de Galicia, como máximo, con cargo ao concepto orzamentario 17.18.495A.750 do orzamento xeral anual, 179.391,10 euros que resultan da diferenza entre o valor dos traballos achegados e o 66 por cento do custo de realización de todo o territorio da Comunidade de Galicia. O IXN efectuará este aboamento mediante dous pagamentos parciais do 75% da cantidade total, o primeiro en 2005 -é dicir 134.543,32 A- unha vez asinado este convenio, e o segundo e último do 25% -é dicir, 44.847,78 A en 2006 ao concluíren os traballos, e unha vez entregados os datos e documentación especificados na cláusula segunda.
-A Consellería de Política Territorial, Obras Públicas e Transportes asumirá, con cargo aos seus orzamentos, o resto do custo destes traballos, que coincide co 34% do custo de realización do conxunto do territorio da Comunidade de Galicia, é dicir 291.609,50 euros como máximo, que se imputarán á partida orzamentaria 54 02 332A 640.1 na anualidade de 2006.
Anualmente, a comisión de seguimento fixará o gasto anual efectivo establecido polo prezo de adxudicación dos traballos, que deberá ser igual ou inferior ao gasto anual máximo fixado anteriormente, que será asumido polas partes asinantes do convenio conforme ao establecido nas súas cláusulas segunda e terceira.
Cuarta.-Propiedade da información.
As dúas partes asinantes deste convenio serán copropietarias da información e produtos resultantes da súa realización.
A Dirección Xeral do Instituto Xeográfico Nacional, do Ministerio de Fomento, ademais de financiar parcialmente o proxecto, coordinará e dirixirá tecnicamente os traballos asegurando a dispoñibilidade e utilidade gratuíta dos resultados que se obteñan para todos os órganos das administracións públicas asinantes.
Cada unha das partes poderá distribuír, en forma convencional ou pola internet, ou comercializar, por si mesmos ou mediante terceiros, a información e os produtos resultantes da realización deste convenio, tanto dixitalmente como en papel, xa sexa directamente ou como produtos derivados dos orixinais.
No caso de comercialización onerosa da información e produtos resultantes da realización deste convenio, as partes asinantes harmonizarán os prezos públicos establecidos por cada un para eles.
Quinta.-Comisión de seguimento.
No momento do asinamento do convenio establecerase unha comisión de seguimento integrada por tres representantes de cada unha das partes.
Conforme o previsto no artigo 27 da Lei 6/1997, de organización e funcionamento da Administración xeral do Estado, a comisión deberá incluír un representante do delegado de Goberno na comunidade autónoma, que será un dos tres representantes do Ministerio de Fomento.
Esta comisión de seguimento encargarase de:
-Dirimir os conflitos ou controversias que puidesen xurdir no uso da execución, aplicación ou interpretación deste convenio.
-Establecer o plan de traballo anual, conforme os plans de traballo das dúas partes asinantes do convenio.
-Redactar informes da realización do convenio dirixidos ás partes asinantes deste.
-Seguir a evolución das tecnoloxías, técnicas e métodos de aplicación á execución do convenio, e propoñerlles ás partes as modificacións nas especificacións que esta evolución aconselle.
Sexta.-Vixencia do convenio.
Este convenio entrará en vigor o día seguinte ao do seu asinamento e a vixencia estenderase ata o final do ano 2006, podendo ser renovado por un período máximo equivalente ao prazo de vixencia inicial.
Sétima.-Rescisión e resolución do convenio.
Será causa de rescisión deste convenio o incumprimento dalgunha das súas cláusulas.
Para isto, será necesaria a denuncia por unha das partes, co cal se abrirá un prazo dun mes para que a outra parte poida formular a súa réplica e, a continuación, outro prazo similar para adoptar a decisión definitiva. O acordo que reflicta esta, en caso de que implique rescisión, deberá prever as condicións e os prazos de resolución, e non debe producirse prexuízo económico para ningunha das partes.
Oitava.-Xurisdición.
Segundo dispón expresamente o artigo 3.2º do texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño, aplicaranse os principios da Lei de contratos das administracións públicas á resolución das dúbidas e lagoas que puidese presentar o cumprimento deste convenio.
As cuestións litixiosas que poidan xurdir na interpretación ou incumprimento das obrigas que deriven deste convenio, e que non puidesen ser dirimidas pola comisión de seguimento creada para o efecto, resolveranse mediante a xurisdición contencioso-administrativa na maneira regulada pola lei da citada xurisdición.
E en proba de conformidade, subscriben este convenio de colaboración, por duplicado, en Santiago
de Compostela o 26 de decembro de 2005. María José Caride Estevez, conselleira de Política Territorial, Obras Públicas e Transportes. Alberto Sereno Álvarez, director xeral do Instituto Xeográfico Nacional.